**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ....... 2012,

**ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu Slovenskej republiky č. 204/2008 Z. z., zákona č. 434/2008 Z. z., zákona č. 449/2008 Z. z., zákona č. 599/2008 Z. z., zákona č. 108/2009 Z. z., zákona č. 192/2009 Z. z., zákona č. 200/2009 Z. z., zákona č. 285/2009 Z. z., zákona č. 571/2010 Z. z., zákona č. 572/2009 Z. z., zákona č. 52/2010 Z. z., zákona č. 151/2010 Z. z., zákona č. 403/2010 Z. z., zákona č. 543/2010 Z. z., zákona č. 125/2011 Z. z., zákona č. 223/2011 Z. z., zákona č. 250/2011 Z. z., zákona č. 334/2011 Z. z., zákona č. 348/2011 Z. z., zákona č. 521/2011 Z. z. a zákona č. 69/2012 Z. z. sa mení a dopĺňa takto:

1. V § 54 sa v odseku 2 bodka nahrádza bodkočiarkou a za tým pripájajú slová, ktoré znejú: „pri posudzovaní trvania nemocenského poistenia sa vylučujú obdobia, za ktoré poistenec nie je povinný platiť nemocenské poistenie a obdobia prerušenia povinného nemocenského poistenia.“.
2. V § 54 v odseku 3 sa slová „Ak nemocenské poistenie zamestnanca pred vznikom dôvodu na poskytnutie nemocenskej dávky trvalo menej ako 90 dní od vzniku tohto nemocenského poistenia,“ nahrádzajú slovami „Ak rozhodujúce obdobie na zistenie denného vymeriavacieho základu zamestnanca nie je možné stanoviť podľa odsekov 1 a 2,“.
3. V § 57 ods. 1 sa v písm. b) na konci vypúšťa slovo “alebo“ a vkladá čiarka, a v písmene c) sa namiesto bodky vkladá slovo „alebo“ a súčasne sa za písmeno c) vkladá nové písmeno d), ktoré znie:

„d) rozhodujúce obdobie bolo stanovené podľa § 54 ods. 3 a počet dní rozhodujúceho obdobia upravený podľa § 54 ods. 10 je menší ako 90 dní “.

1. V § 66 ods. 3 znie:

„(3) Ak poistenec

a) bol dôchodkovo poistený po splnení podmienok nároku na starobný dôchodok a poberal tento dôchodok alebo jeho časť, suma starobného dôchodku odo dňa nasledujúceho po zániku dôchodkového poistenia sa určí tak, že k sume starobného dôchodku vyplácaného ku dňu zániku dôchodkového poistenia sa pripočíta suma určená ako súčin súčtu jednej polovice osobných mzdových bodov získaných za obdobie dôchodkového poistenia počas poberania starobného dôchodku alebo jeho časti a aktuálnej dôchodkovej hodnoty platnej ku dňu nasledujúcemu po zániku dôchodkového poistenia alebo

b) je dôchodkovo poistený po splnení podmienok nároku na starobný dôchodok a poberá tento dôchodok alebo jeho časť, suma starobného dôchodku odo dňa nasledujúceho po dni prijatia žiadosti o prepočet dôchodku sa určí tak, že k sume starobného dôchodku vyplácaného ku dňu prijatia žiadosti o prepočet dôchodku sa pripočíta suma určená ako súčin súčtu jednej polovice osobných mzdových bodov získaných za obdobie dôchodkového poistenia počas poberania starobného dôchodku alebo jeho časti od posledného predchádzajúceho určenia dôchodku alebo jeho časti a aktuálnej dôchodkovej hodnoty platnej ku dňu nasledujúcemu po dni prijatia žiadosti o prepočet dôchodku.“.

**Čl. II**

Tento zákon nadobúda účinnosť 1. novembra 2012.